Die Wihan Kwartet (Tsjeggies: Wihanovo kvarteto) is 'n Tsjeggiese strykkwartet wat tans inwonend is by die Trinity College of Music in Londen. Die kwartet was in 1985 gestig by die Akademie van Uitvoerende Kunste in Praag deur Leoš Čepický (viool), Jan Schulmeister (viool), Jiří Žigmund (altviolis) en Aleš Kaspřík (tjello). Die groep se onderwyser was Antonín Kohout van die Smetana Kwartet. Die kwartet het die naam van Hanuš Wihan (1855–1920) geneem, te wete die tjellis en spiritus rector van die Boheme Kwartet. Die kwartet het reeds die Praag-lente Internasionale Musiekkompetisie (1988), die kamermusiekkompetisie te Trapani, Sisilië (1990), en die Londen Internasionale Strykkwartet Kompetisie (1991), gewen. Sedertdien toer dit uitgebreid, insluitende verskynings by die grootste feeste in Europa en die Verre-Ooste, asook verskeie toere na die Verenigde State, Japan, Australië, en Nieu-Seeland. Die groep het besondere prys ontvang vir hul uitvoerings en opnames van die werke van Dvořák en Janáček. Die kwartet het ook sukses gehad met die kwartette van Beethoven, welke die kwartet almal opgeneem het.